title: A Bizottság (EU) 2018/1048 végrehajtási rendelete (2018. július 18.) a teljesítményalapú navigációval kapcsolatos légtérhasználati követelmények és üzemeltetési eljárások meghatározásáról

text:
                  26.7.2018

                  HU

                  Az Európai Unió Hivatalos Lapja

                  L 189/3

         A BIZOTTSÁG (EU) 2018/1048 VÉGREHAJTÁSI RENDELETE
         (2018. július 18.)
         a teljesítményalapú navigációval kapcsolatos légtérhasználati követelmények és üzemeltetési eljárások meghatározásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EGK tanácsi irányelv, az 1592/2002/EK rendelet és a 2004/36/EK irányelv hatályon kívül helyezéséről szóló, 2008. február 20-i 216/2008/EK európai parlamenti és tanácsi rendeletre (1) és különösen annak 8b. cikke (6) bekezdésére,
         mivel:

                     (1)

                     A légi közlekedés folyamatos növekedése egyre nagyobb igényeket támaszt a rendelkezésre álló légtér használatával szemben, ami növeli annak szükségességét, hogy a légteret a lehető leghatékonyabban és legeredményesebben használjuk. A teljesítményalapú navigációt (PBN) alkalmazó légiforgalmi szolgáltatás/léginavigációs szolgálatok (ATM/ANS) a légiforgalmi szolgáltatási útvonalak és a műszeres megközelítési eljárások optimalizálása révén biztonsági, kapacitásbeli és hatékonysági előnyöket nyújthatnak. Ezen előnyök elérése és az európai légiforgalmi szolgáltatási hálózat teljesítményének javítása érdekében a teljesítményalapú navigációval kapcsolatos harmonizált légtérhasználati követelményeket és üzemeltetési eljárásokat kell biztosítani.

                     (2)

                     Az említett – teljesítményalapú navigációval kapcsolatos – követelményeknek és eljárásoknak a Nemzetközi Polgári Repülési Szervezet (ICAO) által kidolgozott szabályokon kell alapulniuk, és végrehajtásuknak összhangban kell lennie mind az ICAO globális léginavigációs tervével (2), mind pedig az európai ATM-főtervvel (3).

                     (3)

                     A 923/2012/EU bizottsági végrehajtási rendelet (4) melléklete és különösen annak SERA.5015 a) pontja, a 965/2012/EU bizottsági rendelet (5) III. melléklete és különösen annak ORO.GEN.110 d) pontja, a 216/2008/EK rendelet 9. cikkének (1) bekezdése, amelynek végrehajtása a 452/2014/EU bizottsági rendelet (6) I. melléklete révén történt és különösen annak TCO.205 pontja előírja, hogy a légi járműveknek megfelelő felszereltséggel, a hajózó személyzetnek pedig megfelelő képesítéssel kell rendelkeznie a műveletek tervezett útvonalon vagy eljárás szerint való végzésére. Ezeket a követelményeket olyan közös légtérhasználati követelményekkel kell kiegészíteni, amelyek meghatározzák a megfelelő repülési eljárásokat és útvonalakat.

                     (4)

                     A teljesítményalapú navigáció nagy forgalmú közelkörzetekben történő bevezetése – ahogyan azt a 716/2014/EU bizottsági végrehajtási rendelet (7) előírja – várhatóan javítja majd a megközelítési útvonalak követésének pontosságát és elősegíti a légi forgalom sorrendezését korábbi fázisban annak érdekében, hogy a süllyedési és érkezési szakaszokban csökkenthető legyen az üzemanyag-fogyasztás és a környezeti hatás. A végrehajtás megkönnyítése érdekében e rendelet követelményeinek összhangban kell lenniük a 716/2014/EU végrehajtási rendelet követelményeivel.

                     (5)

                     Elő kell mozdítani a műholdas pontosító rendszerek (SBAS) használatát, különösen az európai geostacionárius navigációs lefedési szolgáltatás (EGNOS) formájában, mivel az LPV megközelítési minimumok alkalmazását biztonsági és költséghatékonysági megfontolások támogatják. Ugyanakkor az egyéb PBN-képességekkel végzett műveletek alkalmazását az LPV mellett más minimumok rendelkezésre bocsátásával kell megkönnyíteni.

                     (6)

                     Az európai útvonalhálózat-javítási terv kidolgozása során a 677/2011/EU bizottsági rendeletben (8) említett hálózatkezelő az említett rendelet értelmében együttműködésen alapuló döntéshozatali folyamatra támaszkodik. Ennek megfelelően a hálózatkezelő az ATM/ANS e rendelettel összhangban történő nyújtásáról egyeztet az ATM/ANS szolgáltatókkal, biztosítva különösen, hogy az útvonalhálózatra vagy az útvonalhálózatról történő áttérés céljából használt ATS-útvonalak összhangban legyenek a szabvány műszeres indulási (SID) útvonalak és szabvány műszeres érkezési (STAR) útvonalak specifikációjával.

                     (7)

                     Az e rendelet szerinti teljesítményalapú navigációval kapcsolatban az ATM/ANS szolgáltatókra vonatkozóan meghatározott követelményeknek tartalmazniuk kell különösen a 3D megközelítési eljárások minden műszeres futópályavégen történő végrehajtására, valamint – amennyiben a szóban forgó szolgáltatók SID vagy STAR útvonalakat határoztak meg – az ezen útvonalak bevezetésére vonatkozó megfelelő követelményeket. A követelmények előírása azonban bizonyos helyzetekben súlyos negatív következményekkel járhat, amelyek meghaladják a potenciális biztonsági, kapacitásbeli és hatékonysági előnyöket. Ezért az ATM/ANS szolgáltatók ezekben a helyzetekben jogosultak eltérni a szóban forgó követelményektől, és helyettük olyan alternatív követelményeket teljesíteni, amelyek jobban megfelelnek az adott speciális helyzetnek, és amelyek mégis a lehető legnagyobb mértékben hozzájárulnak az említett előnyök eléréséhez.

                     (8)

                     Ezenkívül a biztonságos és zökkenőmentes átmenet érdekében lehetővé kell tenni az ATM/ANS szolgáltatók részére, hogy szolgáltatásaikat észszerű ideig a PBN alkalmazásától eltérő egyéb módon is biztosíthassák, amely megfelel e rendelet követelményeinek. Tekintettel azonban arra, hogy az ATM/ANS nyújtását racionalizálni kell, és el kell kerülni a felesleges kiadásokat – különösen a többszintű navigációs infrastruktúrából adódóan a légtérfelhasználókat terhelő költségeket, a rendkívüli intézkedések kivételével az ATM/ANS szolgáltatók számára 2030. június 1-jétől megszűnik ez a lehetőség.

                     (9)

                     A biztonság érdekében zökkenőmentes és összehangolt átmenetet kell biztosítani az e rendelet követelményeinek megfelelően teljesítményalapú navigációt alkalmazó ATM/ANS nyújtása felé. Az ATM/ANS szolgáltatóknak ezért az ehhez szükséges valamennyi intézkedést kellő időben és hatékony formában meg kell hozniuk. Ezen intézkedéseknek magukban kell foglalniuk egy átmeneti terv kidolgozását, amelyet minden szolgáltatónak naprakészen kell tartania, figyelembe véve az átmenethez kapcsolódó valamennyi lényeges fejleményt. Az átmeneti terveket, valamint azok bármely olyan jelentős módosítását, amely lényeges változást okoz a tervben és érdemben befolyásolhatja az érdekelt felek érdekeit, az érdekelt felekkel folytatott konzultációs folyamat és az illetékes hatóság általi jóváhagyást követően kell kidolgozni annak érdekében, hogy az érdekelt felek véleménye adott esetben figyelembevételre kerüljön, illetve teljesüljenek az e rendeletben és különösen a 4. cikk (1) bekezdésében meghatározott követelmények.

                     (10)

                     Kivételesen előfordulhatnak olyan helyzetek, amikor az e rendeletben meghatározott PBN-követelmények végrehajtását követően az ATM/ANS szolgáltatók előre nem látható okok és általuk nem befolyásolható körülmények miatt képtelenek szolgáltatásaikat az említett követelményeknek megfelelően nyújtani. Az arra vonatkozó kötelezettségük sérelme nélkül, hogy saját hatáskörükben minden észszerű intézkedést meg kell tenniük az ilyen helyzetek megakadályozására és – amennyiben ilyenek mégis kialakulnának – az említett követelményeknek való megfelelés mielőbbi helyreállítására, a szóban forgó szolgáltatók kötelesek meghozni a szükséges rendkívüli intézkedéseket szolgáltatásuk további biztonságos nyújtása érdekében, különösen hagyományos navigációs eljárások alkalmazásával.

                     (11)

                     Az érintett felek számára kellő időt kell biztosítani az e rendeletnek való megfeleléshez. A teljesítményalapú navigáció kizárólagos használatával kapcsolatos követelményt indokolt egy megfelelő későbbi időponttól alkalmazni, hogy elegendő idő álljon rendelkezésre a biztonságos és zökkenőmentes átmenethez. Indokolt továbbá a melléklet egyes rendelkezéseit is egy későbbi megfelelő időponttól alkalmazni, figyelembe véve, hogy az érintett feleknek további időre van szükségük a szóban forgó követelményekhez való alkalmazkodáshoz.

                     (12)

                     Az e rendeletben előírt intézkedések az Európai Repülésbiztonsági Ügynökség által a 216/2008/EK rendelet 17. cikke (2) bekezdése b) pontjának és 19. cikke (1) bekezdésének megfelelően kiadott véleményen alapulnak.

                     (13)

                     Az ebben a rendeletben előírt intézkedések összhangban vannak az 549/2004/EK európai parlamenti és tanácsi rendelet (9) 5. cikke alapján létrehozott bizottság véleményével,

               ELFOGADTA EZT A RENDELETET:

            1. cikk
            Az irányelv tárgya és hatálya

               (1)   Ez a rendelet a teljesítményalapú navigációval kapcsolatos légtérhasználati követelményeket és üzemeltetési eljárásokat határoz meg.

               (2)   Ez a rendelet a légiforgalmi szolgáltatókra/léginavigációs szolgálatokra (ATM/ANS) és a repülőterek üzemeltetőire (a továbbiakban: ATM/ANS szolgáltatók) alkalmazandó, akik műszeres megközelítési eljárások vagy légiforgalmi szolgálati útvonalak (ATS-útvonalak) alkalmazásba vételéért felelősek, amennyiben szolgáltatásaikat a következő légtérben nyújtják:

                           a)

                           a Szerződés hatálya alá tartozó terület feletti légtér;

                           b)

                           bármely más olyan légtér, amelyben az 551/2004/EK európai parlamenti és tanácsi rendelet (10) 1. cikke (3) bekezdésének megfelelően a tagállamok felelősek a léginavigációs szolgálatok biztosításáért.

            2. cikk
            Fogalommeghatározások
            E rendelet alkalmazásában:
            1.   „teljesítményalapú navigáció” (PBN): a 965/2012/EU rendelet 2. cikkének 5. pontjában meghatározott teljesítményalapú navigáció;
            2.   „ATS-útvonal”: a 923/2012/EU végrehajtási rendelet 2. cikkének 46. pontjában meghatározott ATS-útvonal;
            3.   „műszeres megközelítési eljárás”: a 923/2012/EU végrehajtási rendelet 2. cikkének 90. pontjában meghatározott műszeres megközelítési eljárás;
            4.   „hagyományos navigációs eljárások”: olyan földi navigációs segédeszközök használatára támaszkodó ATS-útvonalak és műszeres megközelítési eljárások, amelyek nem teszik lehetővé a teljesítményalapú navigáció e rendeletben meghatározott követelményeinek való megfelelést;
            5.   „műszeres futópálya”: a 139/2014/EU bizottsági rendelet (11) I. mellékletének 22. pontjában meghatározott műszeres futópálya;
            6.   „navigációs előírás”: egy meghatározott légtérben a teljesítményalapú navigációs műveletek támogatásához szükséges, a légi járművekre és a személyzetre vonatkozó követelmények összessége;
            7.   „X megkövetelt navigációs teljesítményre (RNP) vonatkozó előírás”: területi navigáción alapuló navigációs előírás, amely követelményként előírja a navigációs teljesítmény fedélzeti nyomon követését és a riasztást, ahol X a tengeri mérföldben kifejezett oldalirányú navigációs pontosságra vagy a művelet típusára és a szükséges funkciókra utal;
            8.   „oldalirányú navigáció” (LNAV), „oldalirányú navigáció/vertikális navigáció” (LNAV/VNAV) és „oldalirányú precíziós megközelítés függőleges helyzettájékoztatással” (LPV): olyan címkék, amelyek a globális navigációs műholdrendszeren (GNSS) alapuló és RNP-megközelítésként (RNP APCH) besorolt megközelítési eljárásokat leíró megközelítési térképeken a különböző típusú műveleti minimumok azonosítására szolgálnak;
            9.   „fix sugarú forduló” (radius to fix, RF): egy meghatározott forgási középponthoz tartozó állandó sugarú körkörös útvonal, amely rögzített pontban végződik;
            10.   „2D megközelítés”: a 923/2012/EU végrehajtási rendelet 2. cikkének 90. pontjában meghatározott, nem precíziós megközelítési eljárásként besorolt műszeres megközelítési eljárás;
            11.   „3D megközelítés”: a 923/2012/EU végrehajtási rendelet 2. cikkének 90. pontjában meghatározott, függőleges irányítással végzett megközelítésként vagy precíziós megközelítésként besorolt műszeres megközelítési eljárás;
            12.   „műholdas pontosító rendszer” (SBAS): széles spektrumú pontosságnövelő rendszer, amelyben a GNSS használója műholdas adóból pontosító információkat kap;
            13.   „X területi navigációra (RNAV) vonatkozó előírás”: területi navigáción alapuló navigációs előírás, amely nem írja elő követelményként a navigációs teljesítmény fedélzeti nyomon követését és a riasztást, ahol X a tengeri mérföldben kifejezett oldalirányú navigációs pontosságra utal;
            14.   „szabvány műszeres érkezési (STAR) útvonal”: kijelölt műszeres repülési szabály szerinti érkezési útvonal, amely egy, rendszerint ATS-útvonalon található fontos pontot kapcsol össze egy olyan ponttal, ahonnan egy közzétett műszeres megközelítési eljárás megkezdhető;
            15.   „szabvány műszeres indulási (SID) útvonal”: kijelölt műszeres repülési szabály szerinti indulási útvonal, amely egy repülőteret kapcsol össze egy olyan, rendszerint kijelölt ATS-útvonalon található meghatározott fontos ponttal, ahonnan egy repülés útvonalrepülési szakasza megkezdhető;
            16.   „navigációs funkció”: a navigációs rendszer azon részletes képessége, amely a légtérben a javasolt műveletek igényeinek kielégítéséhez szükséges.

            3. cikk
            PBN-követelmények
            Az ATM/ANS szolgáltatóknak meg kell felelniük a melléklet PBN alrészében meghatározott teljesítményalapú navigáció végrehajtására vonatkozó követelményeknek.

            4. cikk
            Átmeneti intézkedések

               (1)   Az ATM/ANS szolgáltatók megteszik a szükséges intézkedéseket annak érdekében, hogy a 3. cikkel összhangban teljesítményalapú navigációt alkalmazó szolgáltatásaik nyújtására zökkenőmentes és biztonságos átmenetet biztosítsanak.
               Ezen intézkedéseknek magukban kell foglalniuk egy átmeneti terv kidolgozását és végrehajtását. Az ATM/ANS szolgáltatók naprakészen tartják átmeneti tervüket.
               Az átmeneti tervnek összhangban kell lennie az európai ATM-főtervvel és az 550/2004/EK európai parlamenti és tanácsi rendelet (12) 15a. cikkében említett közös projektekkel.

               (2)   Az ATM/ANS szolgáltatók az alábbi felek mindegyikével konzultálnak az átmeneti terv tervezetéről és a tervezet bármely jelentős frissítésének tervezetéről, és adott esetben figyelembe veszik véleményüket:

                           a)

                           repülőtér-üzemeltetők, légtérfelhasználók és a szolgáltatások nyújtása által érintett légtérfelhasználók képviseleti szervezetei;

                           b)

                           a 677/2011/EU bizottsági rendelet 3. cikkének (1) bekezdésében említett hálózatkezelő;

                           c)

                           a szomszédos légtérblokkban szolgáltatásokat nyújtó ATM/ANS szolgáltatók.

               (3)   A (2) bekezdésben említett konzultációt követően az ATM/ANS szolgáltatók a konzultáció eredményeit, valamint az átmeneti terv tervezetét vagy a tervezet jelentős frissítésének tervezetét jóváhagyásra benyújtják az érintett légtérért felelős illetékes hatóságnak.
               Az illetékes hatóság ellenőrzi, hogy az átmeneti terv tervezete vagy a tervezet jelentős frissítésének tervezete megfelel-e e rendelet követelményeinek és különösen figyelembe veszi-e adott esetben a légtérfelhasználók, köztük az állami légi járműveket üzemben tartó légtérfelhasználók véleményét. Az illetékes hatóság szerinti tagállam rendelkezhet úgy, hogy az ilyen ellenőrzést az érintett tagállam más illetékes hatóságaival egyeztetve kell elvégezni.
               Az illetékes hatóság indokolatlan késedelem nélkül tájékoztatja az ATM/ANS szolgáltatókat az ellenőrzés eredményéről. Az ATM/ANS szolgáltatók mindaddig nem dolgozzák ki vagy hajtják végre az átmeneti tervet vagy annak jelentős frissítését, amíg az illetékes hatóság nem tájékoztatta őket arról, hogy jóváhagyta az átmeneti terv tervezetét vagy a tervezet jelentős frissítésének tervezetét.

            5. cikk
            A PBN kizárólagos alkalmazása

               (1)   Az ATM/ANS szolgáltatók nem nyújthatják szolgáltatásaikat hagyományos navigációs eljárások alkalmazásával vagy olyan teljesítményalapú navigáció alkalmazásával, amely nem felel meg a melléklet AUR.PBN.2005. pontjában foglalt követelményeknek.

               (2)   Az (1) bekezdés nem sérti a 6. cikket, valamint az ATM/ANS szolgáltatók azon lehetőségét, hogy szolgáltatásaikat a 965/2012/EU rendelet I. mellékletének 14., 15., illetve 16. pontja szerinti CAT II, CAT IIIA vagy CAT IIIB típusú üzemelést lehetővé tevő leszállási rendszerek alkalmazásával nyújtsák.

            6. cikk
            Rendkívüli intézkedések
            Az ATM/ANS szolgáltatók megteszik a szükséges intézkedéseket annak biztosítására, hogy képesek maradjanak szolgáltatásaik más módon történő nyújtására olyan esetekben is, amikor általuk nem befolyásolható, előre nem látható okok miatt a GNSS vagy a teljesítményalapú navigációra használt más módszerek nem állnak rendelkezésre, és ezáltal szolgáltatásaikat nem tudják a 3. cikknek megfelelően nyújtani. Ezeknek az intézkedéseknek magukban kell foglalniuk különösen egy hagyományos navigációs segédeszközökből és kapcsolódó felügyeleti és kommunikációs infrastruktúrából álló hálózat fenntartását.

            7. cikk
            Hatálybalépés és alkalmazás

               (1)   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

               (2)   Ezt a rendeletet 2020. december 3-tól kell alkalmazni.
               Azonban az első albekezdéstől eltérve:

                           a)

                           az 5. cikk 2030. június 6-tól alkalmazandó;

                           b)

                           a 716/2014/EU végrehajtási rendelet mellékletének 1.2.1. pontjában felsorolt repülőterek, valamint azon műszeres futópályavégek esetében, amelyeket más repülőtereken precíziós megközelítési eljárásokkal szolgálnak ki, a melléklet AUR.PBN.2005 1. pontja 2024. január 25-től alkalmazandó;

                           c)

                           minden műszeres kifutópályavég esetében a melléklet AUR.PBN.2005. 1. pontja 2024. január 25-től alkalmazandó egy meghatározott SID vagy STAR útvonal tekintetében, illetve 2030. június 6-tól alkalmazandó valamennyi meghatározott SID vagy STAR útvonal tekintetében;

                           d)

                           az FL 150 (repülési szint) alatti ATS-útvonalak esetében a melléklet AUR.PBN.2005. 6. pontja 2024. január 25-től alkalmazandó.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. július 18-án.

                  a Bizottság részéről

                  az elnök

               Jean-Claude JUNCKER

            (1)  HL L 79., 2008.3.13., 1. o.

            (2)  9750. sz. ICAO-dokumentum.

            (3)  A Bizottság 409/2013/EU végrehajtási rendelete (2013. május 3.) a közös projektek meghatározásáról, az európai légiforgalmi szolgáltatási főterv irányítási struktúrájának létrehozásáról, valamint a főterv kivitelezését támogató ösztönzők megállapításáról (HL L 123., 2013.5.4., 1. o.).

            (4)  A Bizottság 923/2012/EU végrehajtási rendelete (2012. szeptember 26.) a közös repülési szabályok és a léginavigációs szolgáltatásokra és eljárásokra vonatkozó működési rendelkezések meghatározásáról, valamint az 1035/2011/EU végrehajtási rendelet és az 1265/2007/EK, az 1794/2006/EK, a 730/2006/EK, az 1033/2006/EK és a 255/2010/EU rendelet módosításáról (HL L 281., 2012.10.13., 1. o.).

            (5)  A Bizottság 965/2012/EU rendelete (2012. október 5.) a légi járművek üzemben tartásához kapcsolódó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő meghatározásáról (HL L 296., 2012.10.25., 1. o.).

            (6)  A Bizottság 452/2014/EU rendelete (2014. április 29.) a harmadik országbeli üzemeltetők légiközlekedési tevékenységére vonatkozó műszaki követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő rögzítéséről (HL L 133., 2014.5.6., 12. o.).

            (7)  A Bizottság 716/2014/EU végrehajtási rendelete (2014. június 27.) az európai légiforgalmi szolgáltatási főterv végrehajtását támogató kísérleti közös projekt létrehozásáról (HL L 190., 2014.6.28., 19. o.).

            (8)  A Bizottság 677/2011/EU rendelete (2011. július 7.) a légiforgalmi szolgáltatási (ATM) hálózati funkciók végrehajtására vonatkozó részletes szabályok megállapításáról és a 691/2010/EU rendelet módosításáról (HL L 185., 2011.7.15., 1. o.).

            (9)  Az Európai Parlament és a Tanács 549/2004/EK rendelete (2004. március 10.) az egységes európai égbolt létrehozására vonatkozó keret megállapításáról (keretrendelet) (HL L 96., 2004.3.31., 1. o.).

            (10)  Az Európai Parlament és a Tanács 551/2004/EK rendelete (2004. március 10.) a légtérnek az egységes európai égbolt keretében történő szervezéséről és használatáról („légtérrendelet”) (HL L 96., 2004.3.31., 20. o.).

            (11)  A Bizottság 139/2014/EU rendelete (2014. február 12.) a repülőterekhez kapcsolódó követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő meghatározásáról (HL L 44., 2014.2.14., 1. o.).

            (12)  Az Európai parlament és a Tanács 550/2004/EK rendelete (2004. március 10.) a léginavigációs szolgálatoknak az egységes európai égbolt keretében történő ellátásáról (léginavigációs-szolgálati rendelet) ( HL L 96., 2004.3.31., 10. o.).

            MELLÉKLET

               PBN ALRÉSZ – Teljesítményalapú navigáció

               AUR.PBN.1005   Tárgy

            A 3. cikkel összhangban ez az alrész a teljesítményalapú navigáció (PBN) végrehajtására vonatkozó követelményeket határozza meg, amelyeknek az ATM/ANS szolgáltatóknak meg kell felelniük.

               AUR.PBN.2005   Útvonalak és eljárások

                        1.

                        Az ATM/ANS-szolgáltatók minden műszeres futópályavégre vonatkozóan megközelítési eljárásokat vezetnek be, összhangban az RNP-megközelítés (RNP APCH) előírásaival, beleértve az LNAV, az LNAV/VNAV és az LPV minimumokat, valamint – amennyiben a forgalom sűrűsége vagy összetettsége miatt szükséges – a fix sugarú forduló (RF) szakaszait is.

                        2.

                        Az (1) ponttól eltérve, azon műszeres futópályavégekre, ahol a terep miatt, akadályok vagy a légiforgalmi elkülönítési feltételek következtében a 3D megközelítési eljárások végrehajtása rendkívül nehéz volna, az ATM/ANS szolgáltatók 2D megközelítési eljárásokat határoznak meg, összhangban az RNP megközelítésre (RNP APCH) vonatkozó előírások követelményeivel. Ebben az esetben az említett 2D megközelítési eljárások bevezetésén túlmenően 3D megközelítési eljárások is bevezethetők, összhangban a jóváhagyást igénylő RNP műveletekre (RNP AR APCH) vonatkozó előírások követelményeivel.

                        3.

                        Az (1) ponttól eltérve, azon műszeres futópályavégekre, ahol nincs megfelelő SBAS lefedettség, az ATM/ANS szolgáltatók RNP APCH eljárásokat vezetnek be, beleértve az LNAV és az LNAV/VNAV minimumokat is. Az ilyen futópályavégekre az ATM/ANS-szolgáltatók LPV minimumokat is meghatároznak legkésőbb 18 hónappal azt követően, hogy a megfelelő SBAS lefedettség rendelkezésre áll.

                        4.

                        Amennyiben az ATM/ANS szolgáltatók SID vagy STAR útvonalakat határoztak meg, ezen útvonalakat az RNAV 1 előírás követelményeinek megfelelően alakítják ki.

                        5.

                        A (4) ponttól eltérve, amennyiben az ATM/ANS szolgáltatók SID vagy STAR útvonalakat határoztak meg, és amennyiben az említett pontban említetteknél magasabb teljesítménykövetelmények szükségesek a légi közlekedési kapacitás és biztonság fenntartásához a sűrű vagy összetett forgalmú, illetve speciális terepjellemzőkkel rendelkező környezetben, ezen útvonalakat az RNAV 1 előírás követelményeinek megfelelően alakítják ki, beleértve az alábbi kiegészítő navigációs funkciók közül egyet vagy többet:

                                    a)

                                    függőleges útvonal mentén és két rögzített pont között történő üzemelés a következők alkalmazásával:

                                                i.

                                                „AT” magasságkorlátozás;

                                                ii.

                                                „AT OR ABOVE” magasságkorlátozás;

                                                iii.

                                                „AT OR BELOW” magasságkorlátozás;

                                                iv.

                                                „WINDOW” korlátozás;

                                    b)

                                    a fix sugarú forduló (RF) szakasza.

                        6.

                        Amennyiben az ATM/ANS szolgáltatók útvonalrepülés céljából ATS-útvonalakat határoztak meg, ezen útvonalakat az RNAV 5 előírás követelményeinek megfelelően vezetik be.

                        7.

                        A (4) és a (6) ponttól eltérve, amennyiben az ATM/ANS szolgáltatók forgószárnyas légi járművel végzett műveletek céljából ATS-útvonalakat, SID vagy SRAR útvonalakat határoztak meg, ezen útvonalakat az RNP 0.3, az RNAV 1 vagy az RNP 1 előírás követelményeinek megfelelően vezetik be. Ilyen esetben jogosultak eldönteni, hogy a követelmények e három csoportja közül melyiknek kívánnak megfelelni.


title: A Bizottság (EU) 2018/1077 végrehajtási rendelete (2018. július 30.) az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1305/2013/EU európai parlamenti és tanácsi rendelet alkalmazási szabályainak megállapításáról szóló 808/2014/EU végrehajtási rendelet módosításáról

text:
                  31.7.2018

                  HU

                  Az Európai Unió Hivatalos Lapja

                  L 194/44

         A BIZOTTSÁG (EU) 2018/1077 VÉGREHAJTÁSI RENDELETE
         (2018. július 30.)
         az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1305/2013/EU európai parlamenti és tanácsi rendelet alkalmazási szabályainak megállapításáról szóló 808/2014/EU végrehajtási rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról és az 1698/2005/EK tanácsi rendelet hatályon kívül helyezéséről szóló, 2013. december 17-i 1305/2013/EU európai parlamenti és tanácsi rendeletre (1) és különösen annak 8. cikke (3) bekezdésére,
         mivel:

                     (1)

                     A 808/2014/EU bizottsági végrehajtási rendelet (2) megállapítja az 1305/2013/EU rendelet alkalmazásának szabályait. Az (EU) 2017/2393 európai parlamenti és tanácsi rendelet (3) az Európai Mezőgazdasági Vidékfejlesztési Alapra vonatkozó általános szabályok egyszerűsítése révén módosította az 1305/2013/EU rendeletet. Az 1305/2013/EU rendelet végrehajtására vonatkozó szabályokat ezért ennek megfelelően szintén módosítani kell.

                     (2)

                     Eltörlésre került az a kötelezettség, melynek értelmében a tanácsadó szerveket külön pályázati felhívás útján kell kiválasztani. Ezért a pályázati felhívásokra vonatkozó végrehajtási szabályokat törölni kell a rendeletből.

                     (3)

                     Az 1305/2013/EU rendelet a 2. cikk (1) bekezdésének n) pontjában kiegészült a fiatal mezőgazdasági termelők közös üzemlétesítésére vonatkozó szabályokkal, továbbá a 2. cikk (1) bekezdésének s) pontjában az „üzem létesítésének napja” fogalommeghatározásával. A 808/2014/EU végrehajtási rendelet I. melléklete 1. részének 8. pontjában szereplő, a fiatal mezőgazdasági termelőkre vonatkozó rendelkezéseket ennek megfelelően ki kell igazítani. Továbbá mivel a 809/2014/EU bizottsági végrehajtási rendeletnek (4) a mezőgazdasági üzemek és a vállalkozások fejlesztésével kapcsolatos 57. cikke törlésre került, a 808/2014/EU végrehajtási rendeletben meghatározott, üzleti tervvel kapcsolatos szabályokat is célszerű egyszerűbbé tenni.

                     (4)

                     Ezenfelül a pénzügyi eszközökre vonatkozó szabályok is egyszerűsödtek. Az 1305/2013/EU rendelet 49. cikkének (4) bekezdésébe bekerült a finanszírozási eszközökből támogatott műveletekre vonatkozó kiválasztási kritériumok alkalmazása alóli mentesség. A 808/2014/EU végrehajtási rendelet I. melléklete 1. részének 8. pontját e rendelkezésnek megfelelően ki kell igazítani.

                     (5)

                     A szükségtelen adminisztratív terhek és különösen a finanszírozási tervek gyakori módosításának elkerülése érdekében egyértelművé kell tenni, hogy az egyes programok pénzügyi tervében bemutatott tervezett EMVA-hozzájárulások felső összeghatárának túllépése kapcsán alkalmazandó maximalizálás az adott intézkedés teljes keretösszegére vonatkozik.

                     (6)

                     Az 1305/2013/EU rendelet 39a. cikke a valamely konkrét ágazatba tartozó mezőgazdasági termelők számára jövedelemstabilizáló eszközt hoz létre, 37. cikke pedig támogatást tesz lehetővé a mezőgazdasági termelő átlagos éves termésének több mint 20 %-át elpusztító kedvezőtlen éghajlati jelenség, állat- vagy növénybetegség, kártevőfertőzés vagy környezeti esemény által okozott veszteségeket fedező mezőgazdasági biztosítási szerződésekhez. Az 1305/2013/EU rendelet 8. cikke (1) bekezdésének h) pontjával összhangban a finanszírozási tervnek tartalmaznia kell az EMVA tervezett hozzájárulását és az alkalmazandó mértéket.

                     (7)

                     A 808/2014/EU végrehajtási rendeletet ezért ennek megfelelően módosítani kell.

                     (8)

                     Az e rendeletben előírt intézkedések összhangban vannak a Vidékfejlesztési Bizottság véleményével,

               ELFOGADTA EZT A RENDELETET:

            1. cikk
            A 808/2014/EU végrehajtási rendelet a következőképpen módosul:

                        1.

                        A 7. cikket el kell hagyni.

                        2.

                        A 8. cikk (1) bekezdését el kell hagyni.

                        3.

                        Az I. melléklet 1. része a következőképpen módosul:

                                    a)

                                    a 8. pont („A kiválasztott intézkedések ismertetése”) a következőképpen módosul:

                                                i.

                                                a 2. c) pont helyébe a következő szöveg lép:

                                                            „c)

                                                            az intézkedés alkalmazási köre, a támogatható kedvezményezettek, valamint adott esetben a támogatás összegének vagy mértékének kiszámításához használt módszer, szükség esetén alintézkedések és/vagy művelettípusok szerinti bontásban. Az egyes művelettípusok esetében az elszámolható költségek, a támogathatósági feltételek, az alkalmazandó összegek és támogatási mértékek, valamint a kritériumok megállapítására irányadó elvek. Ha az 1303/2013/EU rendelet 38. cikke (4) bekezdése első albekezdésének a) és b) pontja alapján végrehajtott pénzügyi eszköz részesül támogatásban, a pénzügyi eszköz típusának leírása, a kedvezményezettek általános kategóriái, az elszámolható költségek általános kategóriái és a maximális támogatási mérték.”

                                                ii.

                                                a 2. e) pont 5. alpontja helyébe a következő szöveg lép:
                                                „5.   A mezőgazdasági üzemek és a vállalkozások fejlesztése (az 1305/2013/EU rendelet 19. cikke)

                                                            —

                                                            az 1305/2013/EU rendelet 19. cikke (1) bekezdése a) pontjának iii. alpontjában említett mezőgazdasági kisüzemek meghatározása;

                                                            —

                                                            az 1305/2013/EU rendelet 2. cikke (1) bekezdésének s) pontjában említett tevékenységek meghatározása („üzem létesítésének napja”);

                                                            —

                                                            az 1305/2013/EU rendelet 19. cikke (4) bekezdésének ötödik albekezdésében említett felső és alsó küszöbértékek meghatározása;

                                                            —

                                                            a fiatal mezőgazdasági termelőknek nyújtott támogatás egyedi feltételei abban az esetben, ha e termelők a 807/2014/EU felhatalmazáson alapuló rendelet 2. cikke (1) és (2) bekezdésének megfelelően nem a mezőgazdasági üzem egyedüli vezetőjeként kezdik meg tevékenységüket;

                                                            —

                                                            információ a 807/2014/EU felhatalmazáson alapuló rendelet 2. cikkének (3) bekezdésében említett türelmi időszak alkalmazására vonatkozóan;

                                                            —

                                                            az üzleti tervvel kapcsolatos követelmények összefoglalása;

                                                            —

                                                            a különböző intézkedések ötvözésére vonatkozó lehetőség kihasználása az ezen intézkedésekhez a fiatal mezőgazdasági termelő számára hozzáférést biztosító üzleti terven keresztül;

                                                            —

                                                            a diverzifikálás által lefedett területek.”

                                                iii.

                                                a 2. e) pont 16. alpontja helyébe a következő szöveg lép:
                                                „16.
                                                      Kockázatkezelés (az 1305/2013/EU rendelet 36–39a. cikke)”

                                    b)

                                    a 10. pont c) pontja a következők szerint módosul:

                                                i.

                                                az első albekezdés a következő v) ponttal egészül ki:

                                                            „v)

                                                            az 1305/2013/EU rendelet 37. cikkének megfelelő, 20 %-os alsó küszöbbel végrehajtott műveletek és az 1305/2013/EU rendelet 39a. cikkének megfelelően végrehajtott műveletek esetén a teljes uniós hozzájárulás indikatív összege és indikatív mértéke.”

                                                ii.

                                                a pont a következő albekezdéssel egészül ki:
                                                „Az 1306/2013/EU rendelet 36. cikkében említett időközi kifizetések, az egyenleg 37. cikk szerinti kifizetése és az 51. cikk szerinti számlaelszámolás alkalmazásában a program támogatható közkiadásaihoz nyújtható EMVA-hozzájárulást az intézkedés szintjén kell betartani.”

            2. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. július 30-án.

                  a Bizottság részéről

                  az elnök

               Jean-Claude JUNCKER

            (1)  HL L 347., 2013.12.20., 487. o.

            (2)  A Bizottság 808/2014/EU végrehajtási rendelete (2014. július 17.) az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1305/2013/EU európai parlamenti és tanácsi rendelet alkalmazási szabályainak megállapításáról (HL L 227., 2014.7.31., 18. o.).

            (3)  Az Európai Parlament és a Tanács (EU) 2017/2393 rendelete (2017. december 13.) az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1305/2013/EU, a közös agrárpolitika finanszírozásáról, irányításáról és monitoringjáról szóló 1306/2013/EU, a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló 1307/2013/EU, a mezőgazdasági termékpiacok közös szervezésének létrehozásáról szóló 1308/2013/EU és az élelmiszerlánccal, az állategészségüggyel és állatjóléttel, valamint a növényegészségüggyel és a növényi szaporítóanyagokkal kapcsolatos kiadások kezelésére vonatkozó rendelkezések megállapításáról szóló 652/2014/EU rendelet módosításáról (HL L 350., 2017.12.29., 15. o.).

            (4)  A Bizottság 809/2014/EU végrehajtási rendelete (2014. július 17.) az 1306/2013/EU európai parlamenti és tanácsi rendelet alkalmazási szabályainak az integrált igazgatási és kontrollrendszer, a vidékfejlesztési intézkedések és a kölcsönös megfeleltetés tekintetében történő megállapításáról (HL L 227., 2014.7.31., 69. o.).


title: A Bizottság (EU) 2018/1201 végrehajtási rendelete (2018. augusztus 22.) egy elnevezésnek a hagyományos különleges termékek nyilvántartásába történő bejegyzéséről („Kiełbasa krakowska sucha staropolska” [HKT])

text:
                  27.8.2018

                  HU

                  Az Európai Unió Hivatalos Lapja

                  L 217/5

         A BIZOTTSÁG (EU) 2018/1201 VÉGREHAJTÁSI RENDELETE
         (2018. augusztus 22.)
         egy elnevezésnek a hagyományos különleges termékek nyilvántartásába történő bejegyzéséről („Kiełbasa krakowska sucha staropolska” [HKT])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 50. cikke (2) bekezdése b) pontjának megfelelően a Bizottság közzétette az Európai Unió Hivatalos Lapjában Lengyelország kérelmét (2) a „Kiełbasa krakowska sucha staropolska” elnevezés bejegyzésére.

                     (2)

                     A Bizottsághoz nem érkezett az 1151/2012/EU rendelet 51. cikke szerinti felszólalás, ezért a „Kiełbasa krakowska sucha staropolska” elnevezést be kell jegyezni,

               ELFOGADTA EZT A RENDELETET:

            1. cikk
            A „Kiełbasa krakowska sucha staropolska” (HKT) elnevezés bejegyzésre kerül.
            Az első bekezdésben említett elnevezés a 668/2014/EU bizottsági végrehajtási rendelet (3) XI. mellékletének 1.2. osztályába – Húsipari termékek (főzve, sózva, füstölve stb.) – tartozó terméket jelöl.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. augusztus 22-én.

                  a Bizottság részéről,

                  az elnök nevében,

               Pierre MOSCOVICI

                  a Bizottság tagja

            (1)  HL L 343., 2012.12.14., 1. o.

            (2)  HL C 53., 2018.2.13, 11. o.

            (3)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).


title: A Bizottság (EU) 2018/1264 végrehajtási rendelete (2018. szeptember 20.) a petoxamid hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, valamint az 540/2011/EU bizottsági végrehajtási rendelet mellékletének módosításáról (EGT-vonatkozású szöveg.)

text:
                  21.9.2018

                  HU

                  Az Európai Unió Hivatalos Lapja

                  L 238/71

         A BIZOTTSÁG (EU) 2018/1264 VÉGREHAJTÁSI RENDELETE
         (2018. szeptember 20.)
         a petoxamid hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, valamint az 540/2011/EU bizottsági végrehajtási rendelet mellékletének módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére,
         mivel:

                     (1)

                     A 2006/41/EK bizottsági irányelv (2) felvette a 91/414/EGK tanácsi irányelv (3) I. mellékletébe a petoxamid hatóanyagot.

                     (2)

                     A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagoknak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.

                     (3)

                     A petoxamid hatóanyagnak az 540/2011/EU végrehajtási rendelet mellékletének A. részében megállapított jóváhagyása 2019. január 31-én lejár.

                     (4)

                     A 844/2012/EU bizottsági végrehajtási rendelet (5) 1. cikkének megfelelően és az említett cikkben előírt határidőn belül kérelmet nyújtottak be a petoxamid hatóanyag jóváhagyásának meghosszabbítása iránt.

                     (5)

                     A kérelmező benyújtotta a 844/2012/EU végrehajtási rendelet 6. cikkében előírt kötelező kiegészítő dokumentációt. A referens tagállam a kérelmet hiánytalannak találta.

                     (6)

                     A referens tagállam a társreferens tagállammal konzultálva elkészítette a jóváhagyás érvényességének meghosszabbítására benyújtott kérelmet értékelő jelentést, és azt 2016. augusztus 31-én benyújtotta az Európai Élelmiszerbiztonsági Hatósághoz (a továbbiakban: Hatóság) és a Bizottsághoz.

                     (7)

                     A Hatóság a meghosszabbítási kérelmet értékelő jelentést megküldte észrevételezésre a kérelmezőnek és a tagállamoknak, majd a kapott észrevételeket továbbította a Bizottsághoz. A Hatóság ezenkívül közzétette a kiegészítő összefoglaló dokumentációt.

                     (8)

                     A Hatóság 2017. augusztus 30-án eljuttatta a Bizottsághoz az arra vonatkozó következtetéseit (6), hogy a petoxamid várhatóan megfelel-e az 1107/2009/EK rendelet 4. cikkében előírt jóváhagyási kritériumoknak. A Bizottság 2017. október 6-án ismertette a petoxamid jóváhagyásának meghosszabbítására vonatkozó jelentés tervezetét a Növények, Állatok, Élelmiszerek és Takarmányok Állandó Bizottságával.

                     (9)

                     A kérelmező lehetőséget kapott arra, hogy a meghosszabbításra vonatkozó jelentéstervezettel kapcsolatban észrevételeket tegyen.

                     (10)

                     Legalább egy petoxamid hatóanyagú növényvédő szer egy vagy több reprezentatív felhasználása tekintetében megállapítást nyert, hogy az 1107/2009/EK rendelet 4. cikkében előírt jóváhagyási kritériumok teljesülnek.

                     (11)

                     Helyénvaló tehát meghosszabbítani a petoxamid jóváhagyását.

                     (12)

                     A petoxamid jóváhagyásának meghosszabbítására vonatkozó kockázatértékelés korlátozott számú reprezentatív felhasználáson alapul, ez azonban nem korlátozza azon felhasználásokat, amelyek tekintetében a petoxamidot tartalmazó növényvédő szerek engedélyezhetők. Ezért indokolt feloldani a kizárólag gyomirtó szerként való felhasználásra történő korlátozást.

                     (13)

                     Az 1107/2009/EK rendelet 14. cikke (1) bekezdésének a rendelet 6. cikkével összefüggésben értelmezett rendelkezései alapján, valamint a jelenlegi tudományos és műszaki ismeretek fényében azonban elő kell írni bizonyos feltételeket és korlátozásokat. Különösen indokolt további megerősítő információkat kérni.

                     (14)

                     Az 540/2011/EU végrehajtási rendeletet ennek megfelelően módosítani kell.

                     (15)

                     Az (EU) 2018/84 bizottsági végrehajtási rendelet (7)2019. január 31-ig meghosszabbította a petoxamid jóváhagyási időtartamát annak érdekében, hogy a jóváhagyás meghosszabbítására irányuló eljárást le lehessen zárni azelőtt, hogy lejárna a hatóanyag jóváhagyása. Ugyanakkor, mivel a jóváhagyás meghosszabbítására vonatkozó határozatot a korábban meghosszabbított jóváhagyási időtartam végét megelőzően meghozták, ez a rendelet 2018. december 1-jétől alkalmazandó.

                     (16)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            A hatóanyag jóváhagyásának meghosszabbítása
            A petoxamid hatóanyag jóváhagyása az I. mellékletben foglaltaknak megfelelően meghosszabbításra kerül.

            2. cikk
            Az 540/2011/EU végrehajtási rendelet módosításai
            Az 540/2011/EU végrehajtási rendelet melléklete e rendelet II. mellékletének megfelelően módosul.

            3. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2018. december 1-jétől kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. szeptember 20-án.

                  a Bizottság részéről

                  az elnök

               Jean-Claude JUNCKER

            (1)  HL L 309., 2009.11.24., 1. o.

            (2)  A Bizottság 2006/41/EK irányelve (2006. július 7.) a 91/414/EGK tanácsi irányelvnek a klotianidin és a petoxamid hatóanyagként való felvétele céljából történő módosításáról (HL L 187., 2006.7.8., 24. o.).

            (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

            (4)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            (5)  A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

            (6)  EFSA Journal 2017;15(9):4981 [22 pp.] Online elérhető a következő címen: www.efsa.europa.eu.

            (7)  A Bizottság (EU) 2018/84 végrehajtási rendelete (2018. január 19.) az 540/2011/EU bizottsági végrehajtási rendeletnek a klórpirifosz, a klórpirifosz-metil, a klotianidin, a rézvegyületek, a dimoxistrobin, a mankozeb, a mekoprop-P, a metiram, az oxamil, a petoxamid, a propikonazol, a propineb, a propizamid, a piraklosztrobin és a zoxamid hatóanyagok jóváhagyási időtartamának meghosszabbítása tekintetében történő módosításáról (HL L 16., 2018.1.20., 8. o.).

            I. MELLÉKLET

                        Közhasználatú név, azonosító szám

                        IUPAC-név

                        Tisztaság (1)

                        Jóváhagyás dátuma

                        Jóváhagyás lejárta

                        Egyedi rendelkezések

                        Petoxamid
                        Cas-szám: 106700-29-2
                        CIPAC-szám: 665

                        2-klór-N-(2-etoxi-etil)-N-(2-metil-1-fenil-prop-1-enil)-acetamid

                        ≥ 940 g/kg
                        Szennyeződések:
                        Toluén: max. 3 g/kg.

                        2018. december 1.

                        2033. november 30.

                        A. RÉSZ
                        Adott területen kétévente egyszer, hektáronként maximum 1 200  g hatóanyagot tartalmazó dózis használata engedélyezett.
                        B. RÉSZ
                        Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a petoxamidról szóló meghosszabbítási jelentésben és különösen annak I. és II. függelékében található megállapításokat.
                        Az átfogó értékelésben a tagállamoknak fokozott figyelmet kell fordítaniuk a következőkre:

                                    —

                                    a felszín alatti vízben megjelenő metabolitok kockázata, ha az anyagot érzékeny talajú és/vagy változékony éghajlatú régiókban alkalmazzák,

                                    —

                                    a vízi szervezetekre és a földigilisztákra gyakorolt kockázat;

                                    —

                                    a fogyasztókra gyakorolt kockázat a következő kultúrákban található szermaradékok miatt, illetve terméskiesés esetén.

                              A felhasználási feltételek között adott esetben kockázatcsökkentő intézkedéseknek is szerepelniük kell.
                        A kérelmezőnek megerősítő információkat kell benyújtania a Bizottsághoz, a tagállamokhoz és a Hatósághoz a következők tekintetében:

                                    1.

                                    a felszín alatti vízben esetlegesen előforduló metabolitok relevanciája, figyelembe véve a petoxamidra vonatkozó összes releváns osztályozást az 1272/2008/EK európai parlamenti és tanácsi rendeletnek (2) megfelelően, különösen a 2. kategóriába tartozó karcinogén anyagként való minősítését;

                                    2.

                                    a vízkezelési eljárások által az ivóvízben jelen lévő szermaradékok jellegére gyakorolt hatás;

                                    3.

                                    a petoxamid endokrin károsító tulajdonsága a pajzsmirigy-modalitás/útvonal tekintetében, legalább olyan hatásmechanizmus-adatok megadásával, amelyek egyértelművé teszik, hogy van-e pajzsmirigy-/endokrin károsító hatásmechanizmus vagy sem.

                              A kérelmezőnek az 1. pontban kért információkat az Európai Vegyianyag-ügynökség kockázatértékelési bizottsága által a petoxamid tekintetében az 1272/2008/EK európai parlamenti és tanácsi rendelet 37. cikkének (4) bekezdésével összhangban elfogadott vélemény közzétételét követő egy éven belül kell benyújtania.
                        A kérelmezőnek a 2. pontban kért információkat a vízkezelési eljárások által a felszíni és a felszín alatti vizekben jelen lévő szermaradékok jellegére gyakorolt hatás értékeléséről szóló iránymutatás Bizottság általi közzétételétől számított két éven belül kell benyújtania.
                        A kérelmezőnek a 3. pontban kért információkat 2020. november 10-ig kell benyújtania az 1107/2009/EK rendelet II. mellékletének az endokrin károsító tulajdonságok meghatározására szolgáló tudományos kritériumok megállapítása tekintetében történő módosításáról szóló (EU) 2018/605 bizottsági rendeletnek (3) és az EFSA, valamint az ECHA által közösen elfogadott, az endokrin károsító anyagok azonosítására szolgáló útmutatónak megfelelően.

               (1)  A hatóanyag pontos azonosítása és részletes specifikációja a vizsgálati jelentésben található.

               (2)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).

               (3)  A Bizottság (EU) 2018/605 rendelete (2018. április 19.) az 1107/2009/EK rendelet II. mellékletének az endokrin károsító tulajdonságok meghatározására szolgáló tudományos kritériumok megállapítása tekintetében történő módosításáról (HL L 101., 2018.4.20., 33. o.)

            II. MELLÉKLET
            Az 540/2011/EU végrehajtási rendelet melléklete az alábbiak szerint módosul:

                        1.

                        az A. részben a petoxamidra vonatkozó 122. bejegyzést el kell hagyni;

                        2.

                        a B. rész a következő bejegyzéssel egészül ki:

                                    Szám

                                    Közhasználatú név, azonosító szám

                                    IUPAC-név

                                    Tisztaság (1)

                                    Jóváhagyás dátuma

                                    Jóváhagyás lejárta

                                    Egyedi rendelkezések

                                    „127.

                                    Petoxamid
                                    Cas-szám: 106700-29-2
                                    CIPAC-szám: 665

                                    2-klór-N-(2-etoxi-etil)-N-(2-metil-1-fenil-prop-1-enil)-acetamid

                                    ≥ 940 g/kg
                                    Szennyeződések:
                                    Toluén: max. 3 g/kg.

                                    2018. december 1.

                                    2033. november 30.

                                    A. RÉSZ
                                    Adott területen kétévente egyszer, hektáronként maximum 1 200  g hatóanyagot tartalmazó dózis használata engedélyezett.
                                    B. RÉSZ
                                    Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a petoxamidról szóló meghosszabbítási jelentésben és különösen annak I. és II. függelékében található megállapításokat.
                                    Az átfogó értékelésben a tagállamoknak fokozott figyelmet kell fordítaniuk a következőkre:

                                                —

                                                a felszín alatti vízben megjelenő metabolitok kockázata, ha az anyagot érzékeny talajú és/vagy változékony éghajlatú régiókban alkalmazzák,

                                                —

                                                a vízi szervezetekre és a földigilisztákra gyakorolt kockázat;

                                                —

                                                a fogyasztókra gyakorolt kockázat a következő kultúrákban található szermaradékok miatt, illetve terméskiesés esetén.

                                          A felhasználási feltételek között adott esetben kockázatcsökkentő intézkedéseknek is szerepelniük kell.
                                    A kérelmezőnek megerősítő információkat kell benyújtania a Bizottsághoz, a tagállamokhoz és a Hatósághoz a következők tekintetében:

                                                1.

                                                a felszín alatti vízben esetlegesen előforduló metabolitok relevanciája, figyelembe véve a petoxamidra vonatkozó összes releváns osztályozást az 1272/2008/EK európai parlamenti és tanácsi rendeletnek (2) megfelelően, különösen a 2. kategóriába tartozó karcinogén anyagként való minősítését;

                                                2.

                                                a vízkezelési eljárások által az ivóvízben jelen lévő szermaradékok jellegére gyakorolt hatás;

                                                3.

                                                a petoxamid endokrin károsító tulajdonsága a pajzsmirigy-modalitás/útvonal tekintetében, legalább olyan hatásmechanizmus-adatok megadásával, amelyek egyértelművé teszik, hogy van-e pajzsmirigy-/endokrin károsító hatásmechanizmus vagy sem.

                                          A kérelmezőnek az 1. pontban kért információkat az Európai Vegyianyag-ügynökség kockázatértékelési bizottsága által a petoxamid tekintetében az 1272/2008/EK európai parlamenti és tanácsi rendelet 37. cikkének (4) bekezdésével összhangban elfogadott vélemény közzétételét követő egy éven belül kell benyújtania.
                                    A kérelmezőnek a 2. pontban kért információkat a vízkezelési eljárások által a felszíni és a felszín alatti vizekben jelen lévő szermaradékok jellegére gyakorolt hatás értékeléséről szóló iránymutatás Bizottság általi közzétételétől számított két éven belül kell benyújtania.
                                    A kérelmezőnek a 3. pontban kért információkat 2020. november 10-ig kell benyújtania az 1107/2009/EK rendelet II. mellékletének az endokrin károsító tulajdonságok meghatározására szolgáló tudományos kritériumok megállapítása tekintetében történő módosításáról szóló (EU) 2018/605 bizottsági rendeletnek (3) és az EFSA, valamint az ECHA által közösen elfogadott, az endokrin károsító anyagok azonosítására szolgáló útmutatónak megfelelően.”

               (1)  A hatóanyag pontos azonosítása és részletes specifikációja a vizsgálati jelentésben található.

               (2)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).

               (3)  A Bizottság (EU) 2018/605 rendelete (2018. április 19.) az 1107/2009/EK rendelet II. mellékletének az endokrin károsító tulajdonságok meghatározására szolgáló tudományos kritériumok megállapítása tekintetében történő módosításáról (HL L 101., 2018.4.20., 33. o.)


title: A Bizottság (EU) 2018/1265 végrehajtási rendelete (2018. szeptember 20.) a fenpikoxamid hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, továbbá az 540/2011/EU bizottsági végrehajtási rendelet módosításáról (EGT-vonatkozású szöveg.)

text:
                  21.9.2018

                  HU

                  Az Európai Unió Hivatalos Lapja

                  L 238/77

         A BIZOTTSÁG (EU) 2018/1265 VÉGREHAJTÁSI RENDELETE
         (2018. szeptember 20.)
         a fenpikoxamid hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, továbbá az 540/2011/EU bizottsági végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésére,
         mivel:

                     (1)

                     Az 1107/2009/EK rendelet 7. cikke (1) bekezdésének megfelelően az Egyesült Királysághoz 2014. december 2-án kérelem érkezett a Dow AgroScience GmbH részéről a fenpikoxamid hatóanyag jóváhagyására vonatkozóan.

                     (2)

                     Az említett rendelet 9. cikke (3) bekezdésének megfelelően az Egyesült Királyság mint referens tagállam 2015. január 13-án értesítette a kérelmezőt, a többi tagállamot, a Bizottságot és az Európai Élelmiszerbiztonsági Hatóságot (a továbbiakban: Hatóság) a kérelem elfogadhatóságáról.

                     (3)

                     A referens tagállam 2016. október 13-án értékelőjelentés-tervezetet nyújtott be a Bizottsághoz, amelyről a Hatóságnak is küldött másolatot; e tervezetben azt vizsgálta, hogy a hatóanyag várhatóan megfelel-e az 1107/2009/EK rendelet 4. cikkében meghatározott jóváhagyási kritériumoknak.

                     (4)

                     A Hatóság eleget tett az 1107/2009/EK rendelet 12. cikkének (1) bekezdésében foglaltaknak. Az 1107/2009/EK rendelet 12. cikkének (3) bekezdése értelmében a Hatóság felkérte a kérelmezőt, hogy nyújtson be kiegészítő információkat a tagállamoknak, a Bizottságnak és a Hatóságnak. A referens tagállam a kiegészítő információkról készített értékelést aktualizált értékelőjelentés-tervezet formájában nyújtotta be a Hatósághoz 2017. július 31-én.

                     (5)

                     A Hatóság 2017. december 22-én tájékoztatta a kérelmezőt, a tagállamokat és a Bizottságot arra vonatkozó következtetéséről (2), hogy a fenpikoxamid hatóanyag várhatóan megfelel-e az 1107/2009/EK rendelet 4. cikkében meghatározott jóváhagyási kritériumoknak. A Hatóság nyilvánosságra hozta következtetéseit.

                     (6)

                     A Bizottság 2018. március 23-án a Növények, Állatok, Élelmiszerek és Takarmányok Állandó Bizottsága elé terjesztette a fenpikoxamidra vonatkozó felülvizsgálati jelentést és az annak jóváhagyásáról szóló rendelettervezetet.

                     (7)

                     Legalább egy, a hatóanyagot tartalmazó növényvédő szer egy vagy több reprezentatív használata és különösen azoknak a felhasználásoknak a tekintetében, amelyeket megvizsgáltak és a felülvizsgálati jelentésben részletesen ismertettek, megállapítást nyert, hogy az 1107/2009/EK rendelet 4. cikkében előírt jóváhagyási kritériumok teljesülnek.

                     (8)

                     Ezért a fenpikoxamid jóváhagyása indokolt.

                     (9)

                     Az 1107/2009/EK rendelet 13. cikke (2) bekezdésének a rendelet 6. cikkével összefüggésben értelmezett rendelkezései alapján, valamint a jelenlegi tudományos és műszaki ismeretek fényében azonban a jóváhagyást bizonyos feltételekkel és korlátozásokkal ki kell egészíteni. Különösen további megerősítő információk kérése indokolt.

                     (10)

                     Az 1107/2009/EK rendelet 13. cikke (4) bekezdésének megfelelően az 540/2011/EU bizottsági végrehajtási rendelet (3) mellékletét ennek megfelelően módosítani kell.

                     (11)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            A hatóanyag jóváhagyása
            Az I. mellékletben meghatározott fenpikoxamid hatóanyag az ugyanazon mellékletben foglalt feltételekkel jóváhagyásra kerül.

            2. cikk
            Az 540/2011/EU végrehajtási rendelet módosítása
            Az 540/2011/EU végrehajtási rendelet melléklete e rendelet II. mellékletének megfelelően módosul.

            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. szeptember 20-án.

                  a Bizottság részéről

                  az elnök

               Jean-Claude JUNCKER

            (1)  HL L 309., 2009.11.24., 1. o.

            (2)  EFSA (Európai Élelmiszerbiztonsági Hatóság), 2018. Conclusion on the peer review of the pesticide risk assessment of the active substance fenpicoxamid (XDE-777) (A fenpikoxamid hatóanyagú növényvédő szereknél felmerülő kockázatok értékelésének szakmai vizsgálatából levont következtetés) EFSA Journal 2018;16(1):5146, 27 pp. https://doi.org/10.2903/j.efsa.2018.5146.

            (3)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            I. MELLÉKLET

                        Közhasználatú név, azonosító szám

                        IUPAC-név

                        Tisztaság (1)

                        Jóváhagyás dátuma

                        Jóváhagyás lejárta

                        Egyedi rendelkezések

                        Fenpikoxamid
                        CAS-szám: 517875-34-2
                        CIPAC-szám: 991

                        (3S,6S,7R,8R)-8-benzil-3- {3- [(izobutiriloxi) metoxi] -4-metoxipiridin-2-karboxamido} -6-metil-4,9-dioxo-1,5-dioxonán-7-il-izobutirát

                        ≥ 750 g/kg

                        2018. október 11.

                        2028. október 11.

                        Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a fenpikoxamidról szóló felülvizsgálati jelentésben és különösen annak I. és II. függelékében található megállapításokat.
                        Az átfogó értékelésben a tagállamoknak fokozott figyelmet kell fordítaniuk a következőkre:

                                    —

                                    a feldolgozás hatása a fogyasztói kockázatértékelésre,

                                    —

                                    a vízi szervezetekre jelentett kockázat.

                              A felhasználási feltételek között adott esetben kockázatcsökkentő intézkedéseknek is szerepelniük kell.
                        A kérelmezőnek megerősítő információkat kell benyújtania az alábbiakról:

                                    1.

                                    a gyárilag (kereskedelmi léptékű termelés eredményeként) előállított hatóanyag technikai specifikációja és a toxicitási vizsgálati tételeknek a megerősített technikai specifikációnak való megfelelése;

                                    2.

                                    a vízkezelési eljárások által az ivóvízben jelen lévő szermaradékok jellegére gyakorolt hatás;

                                    3.

                                    a fenpikoxamid endokrin károsító tulajdonsága a pajzsmirigy-modalitás/útvonal tekintetében, különösen olyan hatásmechanizmus-adatok, amelyek a (EU) 2018/605 bizottsági rendelettel (2) módosított 1107/2009/EK rendelet II. mellékletének 3.6.5. és 3.8.2. pontjával összefüggésben egyértelművé teszik, hogy a jóváhagyás érdekében benyújtott vizsgálatokban megfigyelt hatások kapcsolódnak-e a pajzsmirigy-/endokrin károsító hatásmechanizmushoz vagy sem.

                              A kérelmező benyújtja a Bizottsághoz, a tagállamokhoz és a Hatósághoz az 1. pontban említett információkat 2019. október 11-ig, a 2. pontban említetteket a vízkezelési eljárásoknak a felszíni és a felszín alatti vizekben jelen lévő szermaradékok jellegére gyakorolt hatásának értékeléséről szóló iránymutatás Bizottság általi közzétételétől számított 2 éven belül, a 3. pontban említetteket pedig 2020. november 10-ig.

               (1)  A hatóanyag azonosítására és specifikációjára vonatkozó további részletek a vizsgálati jelentésben találhatók.

               (2)  A Bizottság (EU) 2018/605 rendelete (2018. április 19.) az 1107/2009/EK rendelet II. mellékletének az endokrin károsító tulajdonságok meghatározására szolgáló tudományos kritériumok megállapítása tekintetében történő módosításáról (HL L 101., 2018.4.20., 33. o.).

            II. MELLÉKLET
            Az 540/2011/EU végrehajtási rendelet mellékletének B. része a következő bejegyzéssel egészül ki:

                           Szám

                           Közhasználatú név, azonosító szám

                           IUPAC-név

                           Tisztaság (1)

                           Jóváhagyás dátuma

                           Jóváhagyás lejárta

                           Egyedi rendelkezések

                           „126.

                           Fenpikoxamid
                           CAS-szám: 517875-34-2
                           CIPAC-szám: 991

                           (3S,6S,7R,8R)-8-benzil-3- {3- [(izobutiriloxi) metoxi] -4-metoxipiridin-2-karboxamido} -6-metil-4,9-dioxo-1,5-dioxonán-7-il-izobutirát

                           ≥ 750 g/kg

                           2018. október 11.

                           2028. október 11.

                           Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a fenpikoxamidról szóló felülvizsgálati jelentésben és különösen annak I. és II. függelékében található megállapításokat.
                           Az átfogó értékelésben a tagállamoknak fokozott figyelmet kell fordítaniuk a következőkre:

                                       —

                                       a feldolgozás hatása a fogyasztói kockázatértékelésre,

                                       —

                                       a vízi szervezetekre jelentett kockázat.

                                 A felhasználási feltételek között adott esetben kockázatcsökkentő intézkedéseknek is szerepelniük kell.
                           A kérelmezőnek megerősítő információkat kell benyújtania az alábbiakról:

                                       1.

                                       a gyárilag (kereskedelmi léptékű termelés eredményeként) előállított hatóanyag technikai specifikációja és a toxicitási vizsgálati tételeknek a megerősített technikai specifikációnak való megfelelése;

                                       2.

                                       a vízkezelési eljárások által az ivóvízben jelen lévő szermaradékok jellegére gyakorolt hatás;

                                       3.

                                       a fenpikoxamid endokrin károsító tulajdonsága a pajzsmirigy-modalitás/útvonal tekintetében, különösen olyan hatásmechanizmus-adatok, amelyek a (EU) 2018/605 bizottsági rendelettel (2) módosított 1107/2009/EK rendelet II. mellékletének 3.6.5. és 3.8.2. pontjával összefüggésben egyértelművé teszik, hogy a jóváhagyás érdekében benyújtott vizsgálatokban megfigyelt hatások kapcsolódnak-e a pajzsmirigy-/endokrin károsító hatásmechanizmushoz vagy sem.

                                 A kérelmező benyújtja a Bizottsághoz, a tagállamokhoz és a Hatósághoz az 1. pontban említett információkat 2019. október 11-ig, a 2. pontban említetteket a vízkezelési eljárásoknak a felszíni és a felszín alatti vizekben jelen lévő szermaradékok jellegére gyakorolt hatásának értékeléséről szóló iránymutatás Bizottság általi közzétételétől számított 2 éven belül, a 3. pontban említetteket pedig 2020. november 10-ig.”

               (1)  A hatóanyag azonosítására és specifikációjára vonatkozó további részletek a vizsgálati jelentésben találhatók.

               (2)  A Bizottság (EU) 2018/605 rendelete (2018. április 19.) az 1107/2009/EK rendelet II. mellékletének az endokrin károsító tulajdonságok meghatározására szolgáló tudományos kritériumok megállapítása tekintetében történő módosításáról (HL L 101., 2018.4.20., 33. o.).